Med den nye vækstplan ryger der 400 millioner kroner i nedrivningspuljen. Det glæder både minister og borgmestre sig over.

I dag er Carsten Hansen en tilfreds minister for by, bolig og landdistrikter. - Det er en rigtig god dag for vores landdistrikter i dag, siger Carsten Hansen. Der er især én ting, som Nordjyllands landsbyer og borgmestre ofte siger til ministeren, når han taler med dem: Flere penge. Den bøn er nu trængt helt ind på Christiansborg. Nu vil regeringen give kommunerne flere penge til at rense ud i de mange faldefærdige huse, som står ubeboet og skænder lokalområderne. Det vækker blandt andet glæde i Jammerbugt Kommune. - Jeg synes det er rart at konstatere, at landdistriktsministeren han har fået penge nu, så han kan være med til at lave nogle bedre rammer i forhold til det med at drive landdistriktspolitik ude i kommunerne - så det er en glædelig begivenhed, siger borgmester i Jammerbugt Kommune, Mogens Gade. Ifølge Carsten Hansen er det først og fremmest de faldefærdige huse i landsbyerne, der står for skud. - Det er også sådan, at kommunerne får tildelt pengene, og kan bruge dem - og bruger de dem ikke selv, jamen så flytter vi dem rundt til andre steder. Men de her midler bliver altså reserveret til vores landsbyer og landdistrikter, siger ministeren. Hvis regeringens vækstplan bliver vedtaget, får kommunerne de ekstra penge til nedrivningspuljen i 2014 og 2015.